b'\n_START_ARTICLE_\nLietuvos aeroklubas\n_START_PARAGRAPH_\nLietuvos aeroklubas, LAK\xc2\xa0\xe2\x80\x93 Lietuvos visuomenin\xc4\x97 civilin\xc4\x97s ir sportin\xc4\x97s aviacijos organizacija. Pl\xc4\x97toja ir propaguoja aviacijos sport\xc4\x85, rengia pilotus ir sportininkus, organizuoja ir dalyvauja \xc4\xafvairiose var\xc5\xbeybose, \xc4\x8dempionatuose, pasaulio aviacijos sporto \xc5\xbeaidyn\xc4\x97se.\n_START_SECTION_\nIstorija\n_START_PARAGRAPH_\nLietuvos aeroklubas 1927\xc2\xa0m. baland\xc5\xbeio 28 d. \xc4\xafkurtas Kaune. 1930\xc2\xa0m. pareng\xc4\x97 pirmuosius 4 civilinius lak\xc5\xabnus. 1931\xc2\xa0m. jis tapo Tarptautin\xc4\x97s aeronautikos federacijos (pranc. F\xc3\xa9d\xc3\xa9ration a\xc3\xa9ronautique internationale FAI) tikruoju nariu. 1933\xc2\xa0m. \xc4\xafkurta Nidos sklandymo mokykla, kuri per savo veiklos laikotarp\xc4\xaf iki 1939\xc2\xa0m. pareng\xc4\x97 79 C, 147 B ir 282 A kategorijos sklandytojus. 1932\xc2\xa0m. prad\xc4\x97jo kultivuoti i\xc5\xa1 dalies, nuo 1934\xc2\xa0m.\xc2\xa0\xe2\x80\x93 vis\xc4\x85 to meto akrobatin\xc4\xaf skraidym\xc4\x85. 1935\xc2\xa0m. klubo r\xc5\xabpes\xc4\x8diu prie Susisiekimo ministerijos \xc4\xafsteigtas civilin\xc4\x97s aviacijos vald\xc5\xbeios organas\xc2\xa0\xe2\x80\x93 Oro susisiekimo inspekcija. 1937\xc2\xa0m. aeroklubas Kaune sureng\xc4\x97 aviacijos sporto \xc5\xa1vent\xc4\x99, 1938\xc2\xa0m.\xc2\xa0\xe2\x80\x93 aviamodeliavimo, sklandymo ir motorinio skraidymo var\xc5\xbeybas Lietuvos tautin\xc4\x97je olimpiadoje, 1939\xc2\xa0m.\xc2\xa0\xe2\x80\x93 pirm\xc4\x85sias Baltijos \xc5\xa1ali\xc5\xb3 aviacijos sporto var\xc5\xbeybas. 1939\xc2\xa0m. aeroklubo \xc4\xafskaitoje buvo 51 lak\xc5\xabnas. 1940\xc2\xa0m. tur\xc4\x97jo skyrius Bir\xc5\xbeuose, Panev\xc4\x97\xc5\xbeyje, Ukmerg\xc4\x97je, Zarasuose, kuriuose buvo 10 l\xc4\x97ktuv\xc5\xb3, 21 sklandytuvas. Iki 1940\xc2\xa0m. buvo parengtas gausus b\xc5\xabrys aviamodeliuotoj\xc5\xb3, lak\xc5\xabn\xc5\xb3, para\xc5\xa1iutinink\xc5\xb3. Sukurta baz\xc4\x97 tolesnei aviacijos sporto pl\xc4\x97trai. 1935\xe2\x80\x931940\xc2\xa0m. aeroklubas leido \xc5\xbeurnal\xc4\x85 \xe2\x80\x9eLietuvos sparnai\xe2\x80\x9c._NEWLINE_TSRS okupavus Lietuv\xc4\x85 1940\xc2\xa0m. Lietuvos aeroklubas paleistas, o Antrasis pasaulinis karas nutrauk\xc4\x97 krypting\xc4\x85 LAK veikl\xc4\x85. Pokario metais aviacijos sportas Lietuvoje buvo perduotas OSOAVIACHIM, v\xc4\x97liau SDAALR \xc5\xbeinion. Ta\xc4\x8diau \xc5\xa1ios, i\xc5\xa1 esm\xc4\x97s karin\xc4\x97s, organizacijos tikslai, valdymo stilius ir metodai neatitiko FAI deklaruojam\xc5\xb3 aviacijos sporto princip\xc5\xb3. 1958\xc2\xa0m. baland\xc5\xbeio m\xc4\x97n. susirink\xc4\x99 aviacijos sportininkai nutar\xc4\x97 \xc4\xafkurti visuomenin\xc4\xaf Lietuvos aeroklub\xc4\x85. Jo pirmininku i\xc5\xa1rinktas Bronius O\xc5\xa1kinis. Tais pa\xc4\x8diais metais Lietuvos aeroklubo pagrindu \xc4\xafkurta Lietuvos TSR Aviacijos sporto federacija (LASF)\xc2\xa0\xe2\x80\x93 visuomenin\xc4\x97 organizacija, vienijanti skirting\xc5\xb3 aviacijos sporto \xc5\xa1ak\xc5\xb3 klubus. Pirmininku i\xc5\xa1rinktas Anatolijus Spei\xc4\x8dys, sekretoriumi Zenonas Brazauskas. LASF vienijo sklandymo, para\xc5\xa1iut\xc5\xb3, aviamodeli\xc5\xb3 ir l\xc4\x97ktuvinio sporto \xc5\xa1akas, kurioms vadovavo Aviacijos sporto \xc5\xa1ak\xc5\xb3 sekcijos, v\xc4\x97liau pertvarkytos \xc4\xaf komitetus, o 1985\xc2\xa0m.\xc2\xa0\xe2\x80\x93 \xc4\xaf aviacijos sporto federacijas. 1968\xc2\xa0m. LTSR Aviacijos sporto federacija prad\xc4\x97jo leisti \xc5\xbeurnal\xc4\x85 \xe2\x80\x9eSparnai\xe2\x80\x9c._NEWLINE_LASF iniciatyva 1988\xc2\xa0m. gruod\xc5\xbeio 12 d. Kaune \xc4\xafvyko respublikos aviacijos sporto klub\xc5\xb3 taryb\xc5\xb3 atstov\xc5\xb3 suva\xc5\xbeiavimas, kuriame nutarta siekti klub\xc5\xb3 savaranki\xc5\xa1kumo. 1988\xc2\xa0m. gruod\xc5\xbeio 17 d. \xc4\xafvyko SDAALR ir LASF iniciatyvin\xc4\x97s grup\xc4\x97s pos\xc4\x97dis. 1989\xc2\xa0m. sausio 21 d. Kaune susirink\xc4\x99 civilin\xc4\x97s aviacijos ir aviacijos sporto federacijos atstovai apsvarst\xc4\x97 klausimus, kaip i\xc5\xa1saugoti Lietuvos aviacijos kult\xc5\xabrines, istorines vertybes. 1989\xc2\xa0m. vasario 26 d. Vilniuje Lietuvos aviacijos sporto federacijos konferencija pritar\xc4\x97 Lietuvos aeroklubo veiklos atnaujinimui ir Lietuvos aviacijos sporto federacijos funkcij\xc5\xb3 perdavimui Lietuvos aeroklubui. 1989\xc2\xa0m. kovo 18 d. Lietuvos aviatori\xc5\xb3 suva\xc5\xbeiavimas \xc4\xafk\xc5\xabr\xc4\x97 Lietuvos aviatori\xc5\xb3 s\xc4\x85jung\xc4\x85 ir patvirtino LASF konferencijos nutarim\xc4\x85 atkurti Lietuvos aeroklubo veikl\xc4\x85._NEWLINE_1989\xc2\xa0m. aeroklubas sureng\xc4\x97 antr\xc4\x85sias Baltijos \xc5\xa1ali\xc5\xb3 aviacijos sporto var\xc5\xbeybas, kuriose dalyvavo 9 \xc5\xa1ali\xc5\xb3 aviamodeliavimo, sklandymo, para\xc5\xa1iut\xc5\xb3 sporto, akrobatinio skraidymo sportininkai. 1992\xc2\xa0m. rugs\xc4\x97jo 16\xe2\x80\x9317 d.d. 85-oji FAI Generalin\xc4\x97 konferencija, \xc4\xafvykusi At\xc4\x97nuose atk\xc5\xabr\xc4\x97 Lietuvos aeroklubo naryst\xc4\x99 FAI. 1991\xe2\x80\x932003\xc2\xa0m. Lietuvos aeroklubas leido \xc5\xbeurnal\xc4\x85 \xe2\x80\x9eLietuvos sparnai\xe2\x80\x9c.\n_START_SECTION_\nVeikla\n_START_PARAGRAPH_\n1989\xc2\xa0m. gegu\xc5\xbe\xc4\x97s 26-29 d. Vilniuje surengta pirmoji kar\xc5\xa1to oro balion\xc5\xb3 fiesta, kurioje dalyvavo per 30 balion\xc5\xb3. Oreiviai atvyko i\xc5\xa1 17 \xc5\xa1ali\xc5\xb3: tarp j\xc5\xb3 JAV, Japonijos, VFR, Anglijos, Pranc\xc5\xabzijos ir kt. 1989\xc2\xa0m. liepos 2\xe2\x80\x9316 d. po 50 met\xc5\xb3 pertraukos \xc4\xafvyko 2-osios Baltijos \xc5\xa1ali\xc5\xb3 aviacijos sporto var\xc5\xbeybos, kuriose dalyvavo Lietuvos, Latvijos, Lenkijos, Vokietijos, \xc5\xa0vedijos, Danijos, Rusijos, Estijos, Suomijos atstovai, aviamodeli\xc5\xb3, sklandymo, para\xc5\xa1iut\xc5\xb3 sporto, akrobatinio skraidymo sportininkai. 1997\xc2\xa0m. Lietuvos aviacijos sporto \xc5\xa1ak\xc5\xb3 rinktin\xc4\x97s dalyvavo I-ose pasaulio aviacijos sporto \xc5\xbeaidyn\xc4\x97se Turkijoje, o 2001\xc2\xa0m. II-ose \xc5\xbeaidyn\xc4\x97se Ispanijoje. \xc4\xaegijus tarptautini\xc5\xb3 var\xc5\xbeyb\xc5\xb3 patirties Lietuvos aeroklubui ir aviacijos sporto federacijoms patik\xc4\x97ta rengti respublikoje tarptautines var\xc5\xbeybas.'